和閻都官九月十三日夜對月是夕某與子華聖俞如晦會飲君謨所
作者：劉敞
朝代：宋

paragraphs: 秋霖恣淫溢，后土無時乾。
忽驚浮雲盡，更覺天宇寛。
涼月如白璧，飛來青冥端。
衆星稍滅没，驚鵲自盤桓。
興發思遠遊，惜無凌風翰。
聊尋故人家，呼酒澆肺肝。
適與二三子，四座俱解鞍。
意合心同賞，百觴不辭難。
玩古騐漢魏，舞姝試邯鄲。
詼諧雜謡語，大笑傾衣冠。
足爲一時樂，未悟清夜闌。
毎至絕倒處，恨君不獲觀。
明發得新詩，照人瑩琅玕。
又知共兹翫，正若相從歡。
君本青雲人，淹留尚郎官。
曠懷不自屑，遇景宴且般。
古來悲秋士，局促宋與潘。
相望如轅駒，豈足爲君歎。